**Z á p i s n i c a**

zo zasadnutia výboru pozemkového spoločenstva Urbár Stankovany

dňa 12.2.2022

 prítomní podľa prezenčnej listiny

**Program:**

1. Návrh programu, určenie zapisovateľa
2. Kontrola uznesení
3. Správa o ťažbových a pestevných prácach
4. Diskusia
5. Návrh uznesenia

Zasadnutie výboru viedol Ján Karas, privítal prítomných, konštatoval, že výbor je uznášania schopný.

1. **Návrh programu, určenie zapisovateľa.**

Prítomní boli oboznámení s programom, ktorý bol schválený bez pripomienok. Za zapisovateľku bola určená Anna Bruková.

1. **Kontrola uznesení**

Uznesenie zo zasadnutia výboru zo dňa 10.12. 2021 boli splnené. Zmluva o dielo Lesná cesta Dierová bola podpísaná.

1. **Správa o ťažbových a pestevných prácach**

O ťažbových prácach informoval Milan Hoždora. Ťažilo sa v poraste 610B . Spolu bolo odvezených  167,92 m3 . Vykázaná ťažba bola 242 m3. Na sklade by malo ostať 74,08 m3. Tiež pripomenul, že sa dohodne s firmou Lesom , aby nám vyčistili sklad bagrom, ak bude dobré počasie. Ďalej informoval, že p. Svitko mal záujem o samovýrobu vo Fukasovej až po Hrabuškovú lúku. Treba osloviť aj iných záujemcov a vybrať najlepšiu ponuku. Ing. Chyla predstavil lesný hospodársky plán. Plán je vydaný v elektronickej podobe. Je plánovaná ťažba v Havrane pri cirkevnom. V Dierovej je plánovaná prerezávka, záleží od počasia, kedy bude realizovaná. Do 15. 2. treba podať hlásenia. Ďalej upozornil prítomných, že hranice urbáru sú nepresne vyznačené so susednými vlastníkmi. Preto je potrebné zamerať nové hranice a vyznačiť identifikáciu parciel. Ing. Chyla hovoril , že s novým plánom treba vyhotoviť novú pracovnú zmluvu, kde by boli uvedené aj mzdové podmienky. Predseda výboru upozornil p. Chylu , že treba navrhnúť predpokladanú sumu na pestevné práce, aby sa výdavky spojené s pestevnými prácami mohli zahrnúť do rozpočtu.

1. **Diskusia**

František Belko si podal žiadosť na samovýrobu, spracovanie vývratov v Dierovej. Žiadosť bude posúdená až vtedy, keď sa urobí obhliadka daného miesta.

Anna Brukova a Anna Lucká podali žiadosť na úžitkové drevo na stavbu rodinného domu pre syna Adama Bruka a vnučky Stanislavy Brukovej. Členovia výboru schválili žiadosť, ktorú však treba doložiť o  stavebné povolenie.

Členovia výboru sa informovali o nákupe štiepacieho stroja. Vladimír Lacko upozornil na prípravu miesta na inštalovanie tohto stroja. Ďalej sa zaujímal o cenu dvojporezu na píle. Cena sa má upraviť až po prieskume cien na okolitých pílach. Tiež sa zaujímal o využití starej kálačky. Milan Hoždora zhodnotil, že stavba cesty do Dierovej pokračuje vo vybavovaní náležitej dokumentácie. Ing. Straka vyhodnotil prácu revíznej komisie, že všetky sťažnosti boli vybavené. Ďalej mal otázky ohľadom kľúčov od píly, nového zoznamu členov /doplnenie /, parkovanie traktora, sledovanie nových výziev a písanie príspevkov o činnosti urbáru do obecných novín. Ján Karas informoval o stave účtu. Na účte v poštovej banke je 36142 € a na pokladni 692,42 €.

1. Návrh na uznesenie

Predseda výboru podal návrh na uznesenie.

V Stankovanoch 12.2. 2022 zapísala Anna Bruková

Overovatelia: .................................

 .................................

**U z n e s e n i e**

prijaté na zasadnutí výboru PS Urbár Stankovany

**Uznesenie č. 1 k bodu 1**

Výbor súhlasí s programom a menovaním zapisovateľky.

**Uznesenie č. 2 k bodu 2**

Uznesenie zo zasadnutia výboru zo dňa 10.12. 2021 boli splnené. Zmluva na stavbu cesty do Dierovej bola podpísaná.

**Uznesenie č. 3 k bodu 3**

Výbor berie na vedomie správu o ťažbových a pestevných prácach.

**Uznesenie č. 4 k bodu 4**

Výbor PS berie na vedomie žiadosť Františka Belku na samovýrobu, žiadosť bude posúdená až po obhliadke.

Výbor PS schválil žiadosti Anny Brukovej a Anny Luckej na úžitkové drevo na stavbu rodinného domu pre syna Adama Bruka a vnučky Stanislavy Brukovej r. Luckej. Podmienkou je dodanie stavebného povolenia.

Výbor PS berie na vedomie diskusné príspevky, ktoré sú zaznamenané v zápisnici.

V Stankovanoch 12.2. 2022 Ján Karas

 Predseda PS Urbár Stankovany